LA (երգ)

«LA» (նաև հայտնի է որպես «L.A.», Los Angeles անվան հապավումը), ամերիկացի R&B/հիփ հոփ երգիչ Ty Dolla Sign-ի երգը, որում իրենց մասնակցությունն ունեն նաև ռեփեր Քենդրիկ Լամարը, երգչուհի Բրենդին և երգիչ Ջեյմս Ֆաունտլերոյը։ Այն ընդգրկվել է Թայի «Free TC» անվանումը կրող առաջին ստուդիական ալբոմում, որը թողարկվել է 2015 թվականի նոյեմբերին։

Նախապատմություն 

Դեռ 2014 թվականին Թայը արդեն հայտարարել էր, որ իր «Free TC» ալբոմի համար համագործակցելու է ռեփեր Քենդրիկ Լամարի հետ և ձայնագրելու է «LA» երգը։ 2015 թվականի մայիսին առանց Թայի թույլատվության համացանցում հայտնվեց երգի նախնական տարբերակը, որում իրենց մասնակցությունն ունեին Քենդրիկ Լամարը և D&D դուետը։ Թայը այն անվանեց «ոչ պաշտոնական տարբերակ», սակայն նաև նշեց, որ դրա վերջնական տարբերակը «շատ ավելի լավն է լինելու»։ Դրանից որոշ ժամանակ հետո, Թայը հայտարարեց, որ իր ալբոմում լինելու է համագործակցություն երգչուհի Բրենդիի հետ։ Հոկտեմբերի 15-ին երբ հրապարակվեց ալբոմի վերջնական երգացանկը, պարզ դարձավ, որ «LA» երգում իր մասնակցությունն ունի նաև երգիչ Ջեյմս Ֆաունտլերոյը, իսկ D&D դուետի անունը բացակայում է։ Երգի վերջնական տարբերակը ներկայացվեց նոյեմբերի 5-ին Real 92.3 ռադիոկայանի եթերում։ «Free TC» ալբոմը, որում ներառված է «LA» երգը, վաճառքի դուրս եկավ նոյեմբերի 13-ին։

«LA»-ը 5 րոպե և 7 վայրկյան տևողությամբ ստեղծագործություն է նվիրված Լոս Անջելես քաղաքին, որը Թայի ծննդավայրն է։ Թայը այն համեմատել է ռեփեր Ջեյ Զիի և երգչուհի Ալիշա Քիզի «Empire State of Mind» երգի հետ, որը Նյու Յորք քաղաքի մասին է։

Քննադատական արձագանքներ 
Radio.com կայքի լրագրող Ջոնաթան Հեյլին գրել է, որ Քենդրիկ Լամարը իր հատվածով ունկնդիրների ամբողջ ուշադրությունը հրավիրում է իր վրա։ «Uproxx»-ի բլոգեր Գատին դրական կարծիք է հայտնել երգի մասին՝ գրելով, որ այն նոր իմաստ է տալիս Լոս Անջելեսի «Հրեշտակների քաղաք» անվանը։

Ծանոթագրություններ

Արտաքին հղումներ 
 Երգի աուդիոն ՅուԹյուբ վիդեոհոսթինգում
 Երգի տեքստը  MetroLyrics կայքում

Ty Dolla Sign երգեր
Քենդրիկ Լամարի երգեր